
DIRECŢIA TEHNICĂ
BIROUL HIDROTEHNIC

Nr. SC 2011-000875/14.01.2011

R E F E R A T

privind aprobarea  Studiului de Fezabilitate aferent obiectivului de investiţii:

,,Reabilitare conducte apă strada Uzinei”

Primăria Municipiului Timişoara prin Biroul Hidrotehnic din cadrul Direcţiei Tehnice execută lucrările de investiţii din domeniul apă-canal de pe raza Municipiului Timişoara, cu finanţare din bugetul local.

             Alimentarea cu apă potabilă a municipiului Timişoara se asigură în sistem centralizat de distribuţie,  prin intermediul  reţelelor de conducte magistrale, respectiv prin reţeaua de conducte de serviciu din care prin intermediul branşamentelor se asigură, pe bază de contract, serviciul de furnizare al apei la consumatori. 

În prezent, pe strada Uzinei există o conductă principală din oţel cu Dn 1000 mm amplasată în spaţiul verde amenajat al Parcului Uzinei. Din analiza datelor primite de la S.C.AQUATIM S.A., care exploatează sistemul de alimentare cu apă al Municipiului Timişoara, a rezultat că această conductă, trebuie înlocuită cu o conductă din fontă ductilă cu  Dn 1000 mm, datorită duratei de exploatare şi a numeroaselor avarii apărute la acest tronson.

De asemenea, pe str. Uzinei şi str. Mătăsarilor există o conductă de serviciu din fontă cu Dn 80 mm.Această conductă a suferit numeroase avarii în exploatare, datorită gradului avansat de degradare.
           Conductele de distribuţie şi branşamentele de apă existente, propuse spre reabilitare, prezintă printre alte deficienţe, şi următoarele:

 
- Durata de exploatare este situată între 30 şi 80 ani, depăşind durata normală de exploatare;

- Uzura fizică şi morală a materialelor din care este executată conducta (oţel sau fontă cenuşie, plumb sau oţel zincat);

 
- Reducerea secţiunii active de transport a apei prin conductă urmare colmatării conductelor cu secţiuni mici (80-150 mm), ce poate ajunge de până la 70%, generează pierderi energetice importante la pompare;

- Reducerea până la imposibilitate a asigurării debitelor şi presiunii de serviciu la consumatori urmare colmatării conductelor;

- Reducerea gradului de asigurare la incendiu prin imposibilitatea exploatării eficiente a hidranţilor existenţi;

- Pierderi reprezentative de apă prin desele defecte generate de coroziune, cu apariţia de fisuri şi perforări ale conductelor;

- Uzura avansată a vanelor din fontă pentru care nu mai este posibilă asigurarea pieselor de schimb fiind scoase din fabricaţie

- Pierderi economice importante urmare deselor intervenţii pe reţea, cu afectarea tramei stradale existente.

Având în vedere cele de mai sus, se impune realizarea unor reţele de alimentare cu apă, respectiv reabilitarea reţelelor de apă  existente pe străzile Uzinei şi Mătăsarilor, respectiv reabilitarea conductei magistrale nord situată pe str. Uzinei pe un traseu situat în Parcul Uzinei din zona intersecţiei cu str. Garofiţei până pe strada Mătăsarilor în zona intersecţiei cu str. Uzinei.

      De asemenea, se va reabilita şi conducta de serviciu situată pe strada Uzinei şi Mătăsarilor până la intersecţia cu strada Lalelelor, inclusiv branşamentele.  

Având în vedere cele prezentate mai sus,

PROPUNEM :

Supunerea spre aprobare a Studiului de fezabilitate ,,Reabilitare conducte apă strada Uzinei ” investiţie  a cărei valoare estimată este de  2.167.6608 lei (fără TVA), respectiv 506.800 Euro (1 EURO=4,2771 lei la data de 01.11.2010), conform proiectului P 02/2010 întocmit de S.C.  DELTA PROJECT  S.R.L.

